Esta ye la “época aurea” de la música asturiana.. Y nel gobiernu del “Principado” (como dicen n’Andecha Astur) y nes instituciones más rancies (que son cásique toes), nun son a comprendelo.. Nin sofitalo.. Otra xeneración que va perdese por mor de l’ausencia de xacíu y la falta de procuru. Y Tejedor ye l’exemplu más fiel d’esto que tamos perdiendo.. Munches oportunidaes. Bastaron 24 hores en Lorient pa recorda-ylo a tol que taba ellí. Y pa que se lo perdiere Asturies... otra vuelta. Y sí.. sei que sí.
#000003
Amosáronlo nes 24 hores que pasaron d’actuar nel Grande Theatre de Lorient a la carpa folixera que lleva’l nome de #PavillionAsturies y que xestiona @Fabriok nel Quay des Pais Celtes de Lorient. Amosáronlo col posu de los músicos formaos y exercitaos nel ensayu más duru y productivu, faciendo tremar a un públicu lorientés que los conoz y los valora y que persabe lo que ye tocar na sonoridá d’un teatru. Y amosáronlo ente los tablones que tremaben en sin parar d’una carpa na que se siente unu de verdá na so tierra, nel so país, nel llugar onde Hevia ya dixo hai tiempu abondo que se ye más asturianu que n’Asturies y qu’en dengún llau del mundu.
#000005
Tejedor, como munchos de los músicos que vienen a Lorient dende Asturies, persaben que los aplausos que recueyen equí y notres cites del calendariu musical européu, malpenes tienen ecu n’Asturies de xubilaos, pensionistes y medios decimonónicos que nin entienden la cultura que dicen esparder ni quieren ser a entendela.
#000006
Por eso escueyen al entamar actuaciones como la de la nueche del domingu pieces que fain alcordanza de lo que ye Lorient y de lo que ye (o meyor dicho, yera) Asturies: ‘Xoneira’ o ‘Teixois’, son exemplos d’eso, d’alma asturiana, de bondá y de creatividá musical, de tradición y modernidá de persaber el llugar qu’ún ocupa nel mundu.
#000007
Les ‘Gaites del infiernu’, siempre presentes nesti ambiente, sonaron cola fuercia y la mayestría de los Tejedor de siempres y ficieron alcordanza de les dos décades de viaxe musical que lleven dende rapazos equí en Lorient. Y la “Muñeira de Carcarosa” ye siempres una bona guinda pa un pastel finu y más propiu d’una boulangerie que del puestu d’un mercáu. Pero ye que Tejedor brilla nes dos cares d’esa moneda que ye la vida, d’esi maravedí que ye la música folk asturiano d’anguaño.
#000009
Y ye que nun hai más que dir al Pavillion des Asturies pa entender esto ensin pallabres. Tejedor actuaba enrriba d’un pequenu escenariu, con un equipu de soníu menguáu y fizo tremar el Puertu deportivu de Lorient. Ye lo que tien sabese contentu, prestosu y afayáu. Hai llugares que faen que salga de ti lo meyor y el Pavillion des Asturies ye ún d’esos llugares gracies a Guillermo y a un equipu veterano de xente qu’amás de negociu ve aliendu y espíritu nel so trabayu.
#000010
Y ye que hai xente que conecta colo que quies dicir cuando toques y cuando cantes y que fai d’esa conexón daqué emocionante. Y la xente taba ellí, el futuru. Xente mozo, y nun tan mozo, bailando y danzando sobre tables que tremaben en sin parar. Xente creativo y arguyoso, capaz y sensato, tocando enrriba d’un escenariu. Y un técnicu con bones manes. Y xente acoyedora d’una villa bretona, faciéndose pasar por asturiana como si fuera de Verdiciu, o de Casu. Xente que persabía que momentos como esos queden pa tola vida y son los que l’allarguen.. ¡Que ya habrá tiempu de que se te acurtie’l vivir cuanto tornes otra vuelta a Asturies y la so desolación cultural, identitaria, política y económica!
#000011
Xente que sabe que sí. Que’l futuru ta nes sos manes.. Xente que como vós sabe qu’entá hai tiempu.. Xente que como yo.. Sei que sí.
#000012